III PREDAVANJE

Metodski postupci u radu na melodijskom diktatu

**Ciljevi radionice**: Upoznati polaznike sa različitim vrstama melodijskih diktata i metodskim postupcima koje je potrebno primjenjivati

**Tok radionice**:

I korak:Opažanje i zapisivanje pojedinačnih tonova (20 min)

II korak: Opažanje i zapisivanje grupe tonova (25 min)

III korak: Melodijsko-ritmički ditati (45 min)

Uvod

U radu na melodijskom diktatu potrebno je istaći da će se elemeneti melodike prožimati sa elementima ritma, ali ipak ne u potpunosti. Tonske visine registruju se pojednačno i u grupi, dok se tonska trajanja opažaju u svom kretanju, a ne ton po ton.

Važno je istaći da u radu na melodijskom diktatu nikako ne treba ići intervalskom metodom i rastojanja između tonova opažati kao intervalske skokove. Tonove je potrebno postaviti funkcionalno, i isto tako ih opažati. Postavljanje tonova ljestvično i intervalski u radu na diktatu stvara fobiju kod učenika, jer učenik treba da analitički sasluša interval da bi napisao dva tona, i sve tako redom, što je užasno opterećujuće.

Melodijski diktat treba da leži na funkcionalnom postavljanju pojedinačnih tonova i na njihovom spajanju u misaone cjeline.

Opažanje pojedinačnih tonova

Opažanje pojedinačnih tonova usko je povezano sa načinom njihove postavke. Dakle, tonove postavljamo preko pjesama modela, utvrđenim redosljedom. Istim putem vrši se i njihovo prepoznavanje, onim redom kojim se savlađuju modeli.

Opažanje osnovnih tonova može se vršiti na dva načina: u obimu koji odgovara dječjim glasovima, i kao priprema melodijskim diktatima. Tada se obično koristi usmeni diktat, ali to ne mora biti pravilo, tonovi se mogu pojedinačno i zapisivati.

Postepeno se širi opažajni ambitus i van pjevačkog registra, u maloj, prvoj i drugoj oktavi, a kasnije i dalje.

U početnoj fazi rada na opažanju tonova F-dura i G- dura, nastavnik će učenike obavijestiti da će slušati samo tonove toničnog kvintakorda, izvodi ih na klaviru, a učenici glasom izvode opažene tonove, jedan po jedan. U drugom koraku nastavnik spaja po tri tona u jednu cjelinu.

U sljedećem koraku dodaju se tonovi toničnog pentahorda, u kojem dominira sekundni pokret. Opažanje se dopunjava naučenim pjesmama.

U početnoj nastavi, opažanje tonova u širem registru klavijature treba koristiti samo u C-duru.

Pojava hromatski tonova u gornjim tetrahordima molskih ljestvica dobra je pogodnost da se uvede opažanje apsolutnih visina. Rad se odvija na sljedeći način:

Nastavnik ispiše na tabli sve tonove koji se mogu pojaviti u npr. gornjem tetrahordu d-mola: a-b-h-c-cis-d.. Saopštava učenicima da će svirati tonove iz napisanog niza, a da učenici samo izgovaraju tonove abecednim imenima, da bi tačno znali koji su ton opazili. Tonove je potrebno izvoditi sa obaveznom dužom pauzom između. Učenici odgovaraju grupno, greške se ispravljaju bez oštrog kritikovanja, ne prozivaju se učenici koji su pogriješili.

Učenicima može da se da informacija da svaki ton ima svoju boju: b zvuči mekano, h je oštro, cis se čuje kao vođica za d. Rad na opažanju apsolutnih visina ne treba da traje duže od dva do tri minuta. Poslie opažanja serije tonova, jedna serija se ispiše na tabli u vidu tačkica i zatim se obavezno pjeva solmizacijom , nikako abecedom.

U prvoj fazi postavke nove ljestvice, koriste se pjesme sa tekstom. Nakon dobro naučene pjesme i pjevanja solmizacionim slogovima, pristupa se opažanju tonova toničnog pentahorda. Zatim se dodaju vođice. Primjenjuje se opažanje sa klavira , pjevanje solmizacijom, kao i pjevanje iz notne slike, pomoću tabulatora.

Nakon sigurnog opažanja pojediničnih tonova , kao i grupe tonova, pristupa se pismenim vježbama – učenici ispisuju tonove u jednakim trajanjima, pazeći pri tome na predznake. Prvo se koriste diktati u glasovnom obimu, a postepeno i van njega., dok se opseg ne proširi na dvije i više oktava.

Opažanje grupe tonova

Čim se utvrdi nekoliko tonskih visina u C-duru počinje se sa opažanjem pojedinačnih tonova u vidu serije. Na primer, obrađena je prva grupa tonova: re.mi, fa, i sada se može raditi na sljedeći način:

U seriji koju svira, nastavnik ponavlja neki ton dva puta, traži da učenici opaze koji je ton sviran dva puta, učenici tonove prvo ponavljaju pjevanjem solmzacijom , a zatim imenuju abecedom.

Broj tonova se povećava kako se postepeno uvode novi tonovi. Uvodi se u zapisivanje opaženih tonova.

Opažanje grupe tonova može da ima i sljedeći oblik: usmeni diktat ritmiziranih motiva, s tim da učenik ne treba da piše ritmičku liniju. Ovo je veoma interesantno, jer pruža mogućnost da se sviraju i ritmički obrasci koji nisu obrađeni! Tonsko opažanje vrši se dakle svjesno, a ritmičko nesvjesno. Tako možemo uvesti nove ritmičke figure, i učenici će ih opažati, i reprodukovati po sluhu, usvajaće njihovu zvučnost bez osjećaja da uče nešto novo. Ovaj način rada je dobar kao priprema za kasnije svjesno obrađivanje neke ritmičke pojave. Ritmizirane motive nastavnik svira tri puta, ali ne sa ciljem da ih učenici zapamte, već da se usadi tačno ritmičko izvođenje.

Melodijsko-ritmički diktati

U radu na diktatima treba poći od principa povezivanja: primjeri za pjevanje i primjeri za diktat treba da budu u korelaciji. Ovo se odnosi ne toliko na težinu u formalnom smislu, već na tonalnu bliskost. Posebno ističem potrebu da se kao primjeri za diktat koriste primjeri iz literature. Na taj način se obogaćuje nastava sofeđa, povećava fond zvučnih slika, upoznaje literature. Nakon zapisanog odlomka, poželjno je sa učenicima poslušati djelo u originalu.

Problem koji se javljaju u diktatu, bilo melodijske, bilo ritmičke prirode, uvijek prethodno moraju biti temeljno postavljeni, i obrađeni kroz pjevanje pjesama, pjevanje instruktivne literature, primjera iz umjetničke muzike.

Sa učenicima treba primjenjivati različite pristupe u izradi diktata, jer samo tako aktiviramo njihovu pažnju i razvijamo sve sposobnosti. Dakle, diktati po dvotaktima, po frazama, verg diktat. Posebno je važan usmeni diktat: saslušati prvu frazu, otpjevati solmizacijom, saslušati drugu frazu, i nju otpjevati. Slušati diktat u cjelini i zapisati ga kao cjelinu, bez dijeljenja na fraze.

Zaključak

Težište rada na muzičkoj pismenosti predstavlja oblast melodike. U radu je potrebno prožimanje reprodukcije – pjevanja, sa muzičkim opažanjem – diktat. U radu na muzičkom diktatu moguće je imati više pristupa: od zapisivanja preko prvog slušanja, preko diktata po manjim cjelinama koje se zapisuju poslije dva do tri slušanja, do višestrukog ponavljanja dok ne dođe do zapamćivanja. Vidjeli smo da cij može biti samo zapisivanje muzičkog toka, ali i razvijanje muzičke memorije. Muzički diktat treba posmatrati kao vezu između ritmičkog toka i melodike. Dosta prostora treba dati opažanju pojedinačnih tonskih visina, dijatonskim i hromatskim. Najvažniji princip koji treba poštovati jeste princip postupnosti.

Neophodno je poštovati podudarnost tonaliteta u pjevanju sa tonskim okvirima u diktatu, a to treba posebno podvući primjerima iz literature. Uspješnosti rada posebno doprinosi povezanost primjera koji se čitaju s lista i primjera koji se rade na diktatu.